KOMISIJOS SPRENDIMAS
2005 m. sausio 26 d.
iš dalies keičiantis Sprendimus 2001/881/EB ir 2002/459/EB dėl pasienio kontrolės postų sąrašo
(pranešta dokumentu Nr. K(2005) 126)
(Tekstas svarbus EEE)
(2005/102/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą, ypač į jos 20 straipsnio 3 dalį (1),
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičiančią Direktyvas 89/662/EEB, 90/425/EEB ir 90/675/EEB (2), ypač į jos 6 straipsnio 4 dalį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (3), ypač į jos 6 straipsnio 2 dalį,
kadangi:
(1)
2001 m. gruodžio 7 d. Komisijos sprendimas 2001/881/EB, nustatantis kontrolės postų, patvirtintų atlikti gyvūnų ir gyvūninės kilmės produktų iš trečiųjų šalių veterinarinius patikrinimus, sąrašą ir atnaujinantis išsamias patikrinimų, kuriuos atliks Komisijos ekspertai, taisykles (4), turėtų būti peržiūrėtas, ypatingai atsižvelgiant į su tais postais susijusius pokyčius tam tikrose valstybėse narėse ir į pagal tą sprendimą atliktus patikrinimus. Sprendime 2001/881/EB pateiktame pasienio kontrolės postų sąraše (toliau - sąrašas) nurodomas kiekvieno pasienio kontrolės posto TRACES vieneto numeris. TRACES yra Komisijos sprendimu 2004/292/EB (5) įvesta kompiuterinė sistema, pakeičianti ankstesnę ANIMO sistemą, pagrįstą Komisijos sprendimu 91/398/EEB (6) įvestu tinklu, ir skirta Bendrijos vidaus prekybos gyvūnais ir tam tikrais produktais bei jų importo pokyčių fiksavimui.
(2)
Po patenkinamo patikrinimo, atlikto remiantis Sprendimu 2001/881/EB, į sąrašą turėtų būti papildomai įrašyti pasienio kontrolės postai Daugpilyje, Rygoje, Rezekne, Ventspilyje (Latvijoje), Katalonijoje (Ispanijoje), ir Gyékényes, Kelebia and Eperjeske (Vengrijoje).
(3)
Jungtinės Karalystės prašymu North Shields uostas, ir Prancūzijos prašymu Divonne miestas ir La Rochelle Rochefort uostas turėtų būti išbraukti iš sąrašo.
(4)
Pasienio kontrolės postų, jau patvirtintų Sprendimu 2001/881/EB, sąrašas turėtų būti atnaujintas atsižvelgiant į naujausius pakeitimus, susijusius su gyvūnų arba produktų, kurie gali būti tikrinami postuose, kategorijomis, ir su patikrinimo centrų juose organizavimu.
(5)
Sąrašas buvo iš dalies pakeistas daug kartų. Todėl, siekiant Bendrijos teisės aktų aiškumo, tikslinga jį pakeisti šiame Sprendime pateiktu sąrašu. Todėl reikėtų atitinkamai iš dalies pakeisti Sprendimą 2001/881/EB.
(6)
2002 m. birželio 4 d. Komisijos sprendime 2002/459/EB, kuriame nurodyti ANIMO kompiuterių tinklo vienetai ir kuris panaikina Sprendimą 2000/287/EB (7), pateiktame vienetų sąraše įtraukti TRACES vienetų numeriai kiekvienam pasienio kontrolės postui Bendrijoje. Siekiant Bendrijos teisės aktų nuoseklumo tas sąrašas turėtų būti atitinkamai atnaujintas atsižvelgiant į visus svarbius pokyčius ir siekiant išlaikyti identišką pateiktam Sprendime 2001/881/EB sąrašą. Todėl reikėtų atitinkamai iš dalies pakeisti Sprendimą 2002/459/EB.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2001/881/EB priedas pakeičiamas šio sprendimo I priedo tekstu.
2 straipsnis
Sprendimo 2002/459/EB priedas iš dalies keičiamas pagal šio sprendimo II priedą.
3 straipsnis
Šis sprendimas skirtas valstybėms narėms.
Priimta Briuselyje, 2005 m. sausio 26 d.